Det bliver det amerikanske overvågningsfirma Palantir Technologies, som løber med millionordren på både Rigspolitiets og Politiets Efterretningstjenestes nye ambitiøse efterretningsplatform.

Det oplyser Rigspolitiet til Information i et svar på en aktindsigt.

»Det er et ret skræmmende system,« siger Edin Omanovic, research officer i organisationen Privacy International.

Han henviser til, at de tekniske detaljer i udbudsmaterialet tyder på, at systemet ikke bare skal bruges til at opklare forbrydelser, men også til at forudsige hvem der kunne tænkes at ville begå noget kriminelt i fremtiden – såkaldt ’predictive policing’.

»Hvis man bruger det her til såkaldt open source-analyse, sådan som der står i udbudsmaterialet, så vil det grundlæggende være overvågning af uskyldige mennesker, som ikke er under nogen form for mistanke. Det danske folk må spørge sig selv: Er det noget, vi har haft en grundig offentlig diskussion om? Er det sådan, det bør fungere i et demokratisk samfund?« siger Edin Omanovic.

Bevillingen til systemet – som ifølge udbudsmaterialet er på mellem 100 og 280 millioner kroner – blev givet kort efter terrorangrebet mod Krudttønden og synagogen i Krystalgade.

Det »skal give politiet og PET en fælles analyseplatform, så de bedre kan udnytte de betydelige datamængder, der bl.a. målrettet kan anvendes til at imødegå terrortrusler og angreb,« lyder det i regeringens plan ’Et stærkt værn mod terror’.

Af udbudsmaterialet fremgår det, at systemet skal kunne håndtere og gøre en lang række forskellige datakilder søgbare for efterforskere. Det gælder blandt andet oplysninger om »hændelser og kriminelle forhold«, dokumenthåndteringssystemer, sagsbehandlingssystemer, efterforskningsstøttesystemer samt oplysninger fra åbne kilder som f.eks. internettet.

I myndighedernes evaluering efter Krudttønden bliver systemet beskrevet som »en fælles analyseplatform og it-værktøjer til at afdække truende eller mistænkelig adfærd på bl.a. sociale medier som f.eks. facebook (webcrawler/Open Source Intelligence).«

Platformen skal udover at samkøre disse mange forskellige oplysninger også kunne understøtte udveksling af informationer med internationale samarbejdspartnere som Europol og Interpol.

Masseovervågning

Ifølge Jesper Lund, der er formand for IT-Politisk Forening, kan netop samkøringen af politiets interne kriminalregistre med en meget bred indhentning blive problematisk:

»Det er problematisk, at man også nævner open source-indhentning. PET har ifølge PET-loven ret til at indsamle enhver oplysning, med mindre det på forhånd kan udelukkes, at det er relevant for PET’s arbejde,« siger Jesper Lund.

»Hvis man forestiller sig en masseovervågning af sociale medier, hvor man så sammenholder det med, hvad man eventuelt har registreret på borgerne i interne kriminalsystemer, så nærmer vi os noget, der ligger udover almindeligt politiarbejde, der handler om at efterforske og forebygge konkrete forbrydelser. Det kan blive til en indsats, hvor man prøver at gætte sig til, hvem man tror vil blive radikaliserede eller kriminelle, inden der bliver begået forbrydelser, fordi man ser på ekstremistisk materiale på sociale medier,« siger han og tilføjer, at det bestemt ikke bliver bedre af, at Rigspolitiet og PET har valgt lige præcis Palantir som leverandør:

»Det er et firma med et meget dårligt ry blandt borgerretsorganisationer, fordi Palantirs systemer typisk bruges til håndtering af oplysninger om store grupper af ikkemistænkte borgere, altså masseovervågning. Det gør mig meget skeptisk overfor, hvad det er for et system, man ønsker at købe,« siger Jesper Lund.

En ’killer-app’

Palantir Technologies vurderes til at være blandt de mest værdifulde teknologiselskaber i Silicon Valley og har kunder i både det offentlige og i den finansielle sektor.

Ifølge lækkede dokumenter fra 2013, der blev rundsendt som en del af et investorprospekt, er de amerikanske efterretningstjenester NSA, CIA og FBI samt det amerikanske militær blandt Palantirs kunder. Dokumenterne, som blev lækket til det amerikanske medie TechCrunch, beskriver Palantirs succes som først og fremmest baseret på, at selve dataplatformen nemt og overskueligt gør analytikere i stand til at finde sammenhænge og forbindelser mellem mange forskellige datasæt og kilder.

Palantirs software er blandt andet blevet brugt til at bekæmpe mexicanske narkokarteller og forudsige angreb i Afghanistan, skriver det amerikanske medie Forbes. Det spillede også en rolle i den operation, der førte til drabet på Osama bin Laden, skriver forfatteren Mark Bowden i bogen The Finish. Han mener derfor, at Palantirs produkt populært sagt kan betegnes som en »killer-app«.

Den største aktionær i Palantir er Silicon Valley-milliardæren og Trump-støtten Peter Thiel, som også startede betalingstjenesten Paypal og var blandt de første investorer i Facebook. Palantir blev ifølge Forbes fra starten delvist finansieret af CIA via efterretningstjenestens venturekapitalfond In-Q-Tel.

Aftalen med Danmark består formelt set af to kontrakter: en med Rigspolitiet og en med PET. Rigspolitiet oplyser ikke den præcise pris, men skriver til Information, at den er inden for det interval på mellem 100 og 280 millioner kroner, som også fremgår af det offentlige udbud.

Ifølge udbuddet forventes systemet at blive anvendt af »ca. 10-15.000 brugere på tværs af Rigspolitiets Politiområde, politikredsene og PET«.

Edin Omanovic fra Privacy International advarer mod risikoen for, at systemet kan ende med at blive brugt til andet og mere end terrorbekæmpelse.

»Den her type overvågning bliver altid præsenteret for offentligheden som noget, der skal bruges mod terror-truslen og under meget specifikke omstændigheder. Men det siver langsomt ned og bliver brugt til mere almindeligt politiarbejde. Og på et tidspunkt vil det måske blive brugt mod alle slags kriminalitet. Det er meget farligt,« siger han.

Kontrakten med Palantir er ikke underskrevet endnu og bliver det først i november.

Det har ikke været muligt at få en kommentar fra Palantir. Firmaet henviser til Rigspolitiet, som i en mail til Information udtaler følgende:

»Det er et analytisk værktøj – en infrastruktur om man vil – til at analysere de data, som politiet allerede har indsamlet. Det styrker vores mulighed for at efterforske og se kriminalitetsmønstre, men det medfører ikke øget overvågning eller yderligere indsamling af data,« skriver vicepolitimester Ole Andersen.

Palantir vandt udbuddet foran den britiske våben- og overvågningsgigant BAE Systems – der har en større dansk underafdeling i Nørresundby – og det amerikanske SAS Institute.